## Zakon o plaćanju doprinosa za mirovinsko i invalidsko osiguranje radnika

### NN 13/1998 (31.1.1998.), Zakon o plaćanju doprinosa za mirovinsko i invalidsko osiguranje radnika

# **ZASTUPNIČKI  DOM  HRVATSKOGA DRŽAVNOG  SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O PLAĆANJU DOPRINOSA ZA MIROVINSKO I INVALIDSKO OSIGURANJE RADNIKA**

Proglašavam Zakon o plaćanju doprinosa za mirovinsko i invalidsko osiguranje
radnika, koji je donio Zastupnički dom Hrvatskoga državnog sabora na sjednici
30. siječnja 1998.

Broj: 081-98-219/1
Zagreb, 31. siječnja 1998.

Predsjednik
Republike Hrvatske **dr. Franjo Tuđman,** v. r.

## **ZAKON**

### **O PLAĆANJU DOPRINOSA ZA MIROVINSKO I INVALIDSKO OSIGURANJE RADNIKA**

Članak 1.

Obveznici uplate doprinosa za mirovinsko i invalidsko osiguranje, utvrđeni
Zakonom o mirovinskom i invalidskom osiguranju ("Narodne novine", br. 26/83.,
5/86., 42/87., 34/89., 57/89., 40/90., 9/91., 26/93., 96/93. i 44/49.),
plaćaju od 1. veljače 1998.:

1. doprinos iz plaće po stopi od 10,75%

2. doprinos na plaću po stopi od 10,75%

3. doprinos na plaće radnika za staž koji se priznaje osiguranicima
u povećanom trajanju u slučaju kada se svakih 12 mjeseci efektivnog rada
računa

- kao 18 mjeseci staža osiguranja po stopi od 17,58%

- kao 16 mjeseci staža osiguranja po stopi od 11,28%

- kao 15 mjeseci staža osiguranja po stopi od 7,84%

- kao 14 mjeseci staža osiguranja po stopi od 4,86%

4. doprinos osiguranika - osoba samostalnih djelatnosti, osiguranika
koji su sami obveznici plaćanja doprinosa za mirovinsko i invalidsko osiguranje,
iz plaće i na plaću po stopi od 21,50%

5. doprinos osiguranika - osoba samostalnih djelatnosti koji su sami
obveznici plaćanja doprinosa, na pripadajuću osnovicu osiguranja po stopi
od 21,50%

6. doprinos-redovitih učenika i studenata samo za slučajeve invalidnosti
i tjelesnog oštećenja koji su izazvani ozljedom na radu ili profesionalnom
bolešću, na bruto iznos isplate (članak 24. Zakona) po stopi od 4,64%.

Članak 2.

Iznimno, hrvatskom ratnom vojnom invalidu iz Domovinskog rata, kojem
je utvrđeno svojstvo ratnoga vojnog invalida prema propisima o pravima
hrvatskih branitelja iz Domovinskog rata i članova njihovih obitelji-osiguraniku
iz članka 1. stavka 1. točke 4. i 5. ovoga Zakona, stopa doprinosa za mirovinsko
i invalidsko osiguranje utvrđuje se u iznosu od 50% stope utvrđene ovim
zakonom.

Članak 3.

Poslodavci se oslobađaju plaćanja doprinosa za mirovinsko i invalidsko
osiguranje na plaće hrvatskoga ratnoga vojnog invalida, kojemu je utvrđeno
svojstvo ratnoga vojnog invalida iz Domovinskog rata prema propisima o
pravima hrvatskih branitelja iz Domovinskog rata i članova njihovih obitelji,
kod njih zaposlenih, odnosno onih koji se nalaze na profesionalnoj rehabilitaciji,
a trgovačka društva i ustanove za zapošljavanje invalida oslobađaju se
plaćanja tog doprinosa za invalide kod njih zaposlene, odnosno koji se
nalaze na profesionalnoj rehabilitaciji.

Članak 4.

Plaćom, odnosno osnovicom za obračunavanje i plaćanje doprinosa i ostvarivanje
prava iz mirovinskog i invalidskog osiguranja, smatra se u smislu ovoga
Zakona sve što poslodavac plaća ili daje radniku na osnovi rada, osim iznosa
koji se ne smatraju dohotkom od nesamostalnog rada ili naknade, potpore
ili nagrade koje se ne oporezuju u smislu propisa o porezu na dohodak.

Osnovica iz prethodnog stavka ne može biti niža od iznosa koji odlukom
utvrdi Upravni odbor Fonda uz suglasnost Vlade Republike Hrvatske.

Obveznik uplate doprinosa koji nije isplatio plaću, doprinos obračunava
i isplaćuje na osnovicu iz prethodnog stavka ovoga članka.

Doprinos iz stavka 3. ovoga članka obveznik je dužan obračunati i uplatiti
do 15. u mjesecu za prethodni mjesec.

Doprinos koji je obveznik uplate doprinosa uplatio prema stavku 3. ovoga
članka smatra se dijelom doprinosa koji će biti konačno obračunat prigodom
isplate dospjelih a neisplaćenih plaća.

Članak 5.

Za utvrđivanje mirovinske osnovice uzima se iznos koji se dobiva tako
da se plaća, odnosno osnovica za obračunavanje i plaćanje doprinosa iz
članka 4. ovoga Zakona pomnoži s faktorom korekcije kojega na temelju podataka
Državnog zavoda za statistiku, utvrđuje Republički fond mirovinskog i invalidskog
osiguranja radnika Hrvatske na početku svake kalendarske godine za prethodnu
godinu. Faktor korekcije jest utvrđeni odnos između prosječne plaće svih
radnika u Republici Hrvatskoj nakon odbitka doprinosa, poreza i prireza
i prosječne plaće svih radnika u Republici Hrvatskoj.

Članak 6.

Danom primjene ovoga Zakona prestaje važiti Zakon o plaćanju doprinosa
za mirovinsko i invalidsko osiguranje radnika ("Narodne novine", br. 106/95.
i 108/96.).

Članak 7.

Ovaj Zakon stupa na snagu danom objave u "Narodnim novinama", a primjenjuje
se od 1. veljače 1998.

Klasa: 411-01/98-01/01
Zagreb, 30. siječnja 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog Sabora
**akademik Vlatko Pavletić,** v. r.

Zakon, NN 13/1998-198